Iktatószám: T/5-1/2024.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2024. január 25-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Köszönti a megjelenteket az együttes ülésen. 5 közös napirendi pont szerepel a meghívóban, majd a Pénzügyi Bizottság és a Térségfejlesztési Bizottság is 2-2 napirendet külön tárgyal. A térségfejlesztési bizottság tárgyalja a Zala Vármegye kormányablakainak működéséről szóló előterjesztést, és a 2024. évi munkatervét. Kérdezi a bizottság tagjait, hogy a kiküldött napirendi ponttal kapcsolatban, van-e valakinek kérdése, észrevétele, hozzászólása. Ennek hiányában a napirendi pontot szavazásra bocsátja.

**1/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 6 igen szavazattal egyhangúan elfogadta.*

**Zakó László**: Tisztelettel köszönti a Pénzügyi Bizottság tagjait, Alelnök Urakat, a Hivatal dolgozóit és a megjelenteket. Megállapítja, hogy a pénzügyi bizottság határozatképes. A hivatali beszámolóból is látható, hogy a tavalyi évben is az üléseken a pénzügyi bizottsági tagok részvétele 100% volt. A meghívót megkapták, a kiküldött napirendi pontokat szavazásra bocsátja.

**1/2024. (I.25.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Fodor Márk**: Átadja az ülés vezetését a pénzügyi bizottság elnökének, mivel a költségvetési előterjesztések következnek.

**Napirend tárgyalása**:

1. **Rendelet-tervezet a Zala Vármegye Önkormányzata 2023. évi költségvetésének módosítására**

**Zakó László**: A szokásos átvezetéseket tartalmazza. Felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita**: A 2024. évi állami támogatás előlegével és pályázati bevétellel 1.267.658 e Ft-ról 1.280.227 e Ft-ra emelkedik a költségvetés főösszege.

**Zakó László**:Köszöni Gazdasági Vezető Asszonynak a szóbeli kiegészítést. Kérdezi a bizottság tagjait, hogy van –e kérdés az előterjesztéssel kapcsolatban. Kéri, hogy szavazzanak a napirend elfogadásáról.

**2/2024. (I.25.) PB számú határozat**

*A Zala Vármegyei Közgyűlés Pénzügyi Bizottsága „Rendelet-tervezet a Zala Vármegye Önkormányzata 2023. évi költségvetésének módosítására” című napirendi pontot 5 igen szavazattal egyhangúan elfogadta.*

**Fodor Márk**: Kérdés hiányában a napirendi pontot szavazásra bocsátja.

**2/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága „Rendelet-tervezet a Zala Vármegye Önkormányzata 2023. évi költségvetésének módosítására” című napirendi pontot 6 igen szavazattal, egyhangúan elfogadta.*

1. **Rendelet-tervezet a Zala Vármegye Önkormányzata 2024. évi költségvetéséről**

**Zakó László**: Nagy változás nincs az előző évhez képest, a számok majd év közben módosulnak. Kéri Hellerné Vizsy Ritát, hogy a sarokszámokat foglalja össze.

**Hellerné Vizsy Rita:** A 2024. évi költségvetés induló főösszege 1.076.233 e Ft. Nem változott az állami támogatás összege. Pályázatok végrehajtása szerepel a költségvetésben. A hivatal létszáma sem változott. Adósságot keletkeztető ügylettel nem számolunk. Erről határozati javaslatot is tartalmaz az előterjesztés a rendelet-tervezet mellett.

**Zakó László**: Köszöni a szóbeli kiegészítést. De hiányérzete van, hogy a költségvetési főösszeg nem jelenik meg a rendeletben. További kérdés, hozzászólás hiányában kéri Pénzügyi Bizottság tagjait, hogy szavazzanak az előterjesztésről.

**3/2024. (I.25.) PB számú határozat**

*A Zala Vármegyei Közgyűlés Pénzügyi Bizottsága a* „*Rendelet-tervezet a Zala Vármegye Önkormányzata 2024. évi költségvetéséről” című napirendi pontot 5 igen szavazattal egyhangúan elfogadta.*

**Fodor Márk**: Kéri a Térségfejlesztési Bizottság tagjait, hogy szavazzanak az előterjesztésről.

**3/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága* „*Rendelet-tervezet a Zala Vármegye Önkormányzata 2024. évi költségvetéséről” című napirendi pontot 6 igen szavazattal, egyhangúan elfogadta.*

1. **A Zalai Területfejlesztési Ügynökség Közhasznú Nonprofit Kft. 2024. évi üzleti tervének elfogadása**

**Fodor Márk**: Sok tisztelettel köszönti Héder Miklós Urat, a Zalai Területfejlesztési Ügynökség Közhasznú Nonprofit Kft. ügyvezető igazgatóját. Kérdezi, hogy kívánja –e szóban kiegészíteni a napirendi pontot.

**Héder Miklós**: Tisztelettel köszönti a Képviselő Urakat és Hölgyeket, a megjelenteket. 2024. évben a Kft. mérlegfőösszege 119 932 ezer Ft lesz. Az üzleti tervet a Felügyelő Bizottság megtárgyalta és elfogadásra javasolta, a könyvvizsgáló véleményezte és az előterjesztéssel kapcsolatban észrevételt nem tett, tárgyalásra alkalmasnak találta. A Kft. törekszik arra, hogy az általa kezelt pályázatokból a működési költségeit fedezni tudja.

**Zakó László**: Úgy véli, hogy az előterjesztés első oldalán szimpla gépelési hiba történt, mert a szövegezés szerint a Kft. teljes költségvetése 122.075 EUR, míg ez valójában a PollenAct projectre vonatkozik. Kéri, hogy javításra kerüljön.

**Dr. Mester László**: Igen, ez az összeg a pályázatra vonatkozik.

**Zakó László**: Kérdés és hozzászólás hiányában szavazásra bocsátja a napirendet.

**4/2024. (I.25.) PB számú határozat**

*A Zala Vármegyei Közgyűlés Pénzügyi Bizottsága „A Zalai Területfejlesztési Ügynökség Közhasznú Nonprofit Kft. 2024. évi üzleti tervének elfogadása” című napirendi pontot 5 igen szavazattal egyhangúan elfogadta.*

**Fodor Márk**: Kérdezi, hogy van –e kérdés, észrevétel, javaslat az előterjesztéssel kapcsolatban. Amennyiben nincs, átlépnek a szavazás fázisába.

**4/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága „A Zalai Területfejlesztési Ügynökség Közhasznú Nonprofit Kft. 2024. évi üzleti tervének elfogadása” című napirendi pontot 6 igen szavazattal egyhangúan elfogadta.*

1. **Tájékoztató a Zala Vármegyei Önkormányzati Hivatal által elvégzett feladatokról**

**Fodor Márk**: Felkéri Dr. Mester Lászlót az előterjesztés szóbeli kiegészítésére.

**Dr. Mester László**: Az előterjesztés részletes, az esetleges kérdésekre szívesen válaszol.

**Zakó László**: Neki személy szerint nincs kérdése.

**Fodor Márk**: Kérdés hiányában a napirendi pontot szavazásra bocsátja.

**5/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága „Tájékoztató a Zala Vármegyei Önkormányzati Hivatal által elvégzett feladatokról” című napirendi pontot 6 igen szavazattal egyhangúan elfogadta.*

**Zakó László**: Kérdezi, hogy van –e kérdés a napirendi ponttal kapcsolatban. Kérdés hiányában a napirendi pontot szavazásra bocsátja.

**5/2024. (I.25.) PB számú határozat**

*A Zala Vármegyei Közgyűlés Pénzügyi Bizottsága „Tájékoztató a Zala Vármegyei Önkormányzati Hivatal által elvégzett feladatokról” című napirendi pontot 5 igen szavazattal egyhangúan elfogadta.*

1. **Együttműködő Zala – Vármegyei humán fejlesztések című TOP+ pályázat benyújtása.**

**Fodor Márk**: Felkéri Dr. Mester Lászlót az előterjesztés szóbeli kiegészítésére.

**Dr. Mester László**: A Terület-és településfejlesztési Operatív Program Plusz Irányító Hatósága Helyi humán fejlesztések címen felhívást tett közzé, melyre Zala Vármegye Önkormányzata pályázatot kíván benyújtani. A felhívás szerint standard és kiemelt eljárásrendben lehet pályázni, utóbbi a 19 vármegyei önkormányzat részére került kialakításra. Az Integrált Területi Program (ITP) márciusi módosítása során 200 millió Ft forrás került elkülönítésre Zala Vármegye Önkormányzata részére. A pályázati felhívás tavaly megjelent, melyre február 9-ig lehet pályázni. A korábban lebonyolított EFOP projekt kerül kiegészítésre egészség- és területfejlesztési tevékenységekkel, kerékpáros közlekedési szemléletformálással.

**Fodor Márk**: Kérdezi, hogy van –e valakinek észrevétele, hozzászólása a napirendhez.

**Zakó László**: Komoly észrevétele van. A projekt elsődleges célját tagoltan szeretné felolvasni az előterjesztés második mondata alapján. Mindent komolyan vesz és el is olvas, de ezt nem érti. 200 millió Ft támogatást kap az önkormányzat, 0 Ft az önrész. Az Önkormányzat mellett a konzorciumi partnerek Lenti városából kerülnek ki. A Dr. Hetés Ferenc Szakorvosi Rendelőintézet és a Fenntartható Jövőért Egyesület. Azt hitte, hogy a központilag adott támogatásoknál már nincs lejjebb, ez számára értelmezhetetlen. Úgy véli, hogy ezek kamu feladatok, értelmezésük számára nehézségbe ütközik, a pályázat pénzszórás. Kéri, hogy tiszteljék meg Zala vármegye lakosságát, a résztvevőket. Kérdezi, hogy miért csak Lenti térségére, miért nem egész Zala vármegyére terjed ki a pályázat. Nem tudja elfogadni. Tegyenek valós tartalmat a sorok közé. Valaki vezesse rá a megoldásra.

**Fodor Márk**: Véleménye szerint egy előterjesztést ilyen sarkosan nem lehet megfogalmazni, a lényeges részeket az előterjesztés tartalmazza. Követi a brüsszeli pályázati felhívás struktúráját. Most nem gazdaságfejlesztési projektre, hanem egészségfejlesztési területre vannak források. Ez a gyerekeknek is szóló egészségfejlesztési pályázat, melyhez nem csak Lentiből, hanem az 5. és 6. pontban látható, hogy Zalaegerszegről is szereplenek partnerek.

**Dr. Mester László**: Zala vármegye fenntartható városfejlesztési körbe tartozó négy városa kivételével mind a 254 településre kiterjed a pályázat hatálya, tehát Lenti városára nem terjed ki.

**Pácsonyi Imre**: Tájékoztatja Képviselő Urat, hogy az első mondat bonyolultsága abból adódhat, hogy pályázati kiírásokat tartalmaz, lecserélni nem lehet, azoknak meg kell felelni. A megyének azokat a térségeit célozza meg, ahol sok a hátrányos helyzetű lakos, fontos lenne az egészségügyhöz és szociális programokhoz való hozzáférést biztosítani számukra. Nem szabadna minősíteni kamunak, illetve pénzszórásnak addig egy projektet, amíg nem látszik a haszna. Ez a projekt nem is valósulhat meg Lentiben, csak kell egy szervezet, akinek van jogosultsága a tevékenységek lebonyolításához. Ezt a programot is értékeljék és minősítsék akkor, amikor végigment. Mind az egészséget érintő prevenciós képzés, mind a közlekedésbiztonságot szolgáló programok nagyon fontosak, hiszen Zala Vármegye Önkormányzata számos kerékpárútfejlesztési projektet vitt eddig véghez, mely infrastruktúrákat megfelelően kell tudni használni. Ennél részletesebben nem lehetett a projektet bemutatni. Köszöni, ha Képviselő Úr megérti ezeket.

**Pálinkás Róbert**: Sok dolgot már elmondtak előtte. Magyarország több uniós ciklusban vett eddig részt. A különböző programok egymásra épülése nagyon fontos, jó dolog. Egy lezárt program eredményét másik programban lehet folytatni, például, hiányosságok feltárására, az igények kielégítésére egy új pályázat adhat választ. Ha kivesszük az első mondatból a bonyolult szavakat, a mondat értelmessé válik. Sok szereplős ez a program, szemléletformálásra, prevencióra épül, sok idő után, évek múlva érezzük majd meg a hatását, jelentőségét. Például egy KEHOP programra a KEHOP+ program ad választ. Nem érzi azt, hogy védenie kellene a mundér becsületét. Hogy a projekt fókusza Lenti környékére helyeződik, az egy adottság. Vannak különböző alapok is, például Svájci Alap, Norvég Alap, vagy akár az Interregben is direkt uniós forrásokra lehet pályázni.

**Bene Csaba**: Tisztelettel köszönti a megjelenteket. Leghatározottabban visszautasítja elnök úr szavait, főleg azok nevében, akiket érint. Lehet, hogy nehéz átlátni ezt a projektet, de később meg lesz az eredménye, mert azok, akiket érint, minőségibb életet tudnak majd élni. Kéri elnök urat, hogy ilyen minősítés előtt legyen szíves legközelebb átgondolni a mondanivalóját.

**Zakó László**: Már 10 éve képviselő, ez idő alatt minden előterjesztést elolvasott. Minden közgyűlésen volt egy, vagy több pályázati anyag, mely hasonló területet érintett. Indokolatlanul soknak tartja a 200 millió Ft-ot erre a pályázatra. Nem fogja megszavazni.

**Fodor Márk**: Meg szeretné kérdezni elnök urat, hogy az előterjesztésben szereplő tervezett tevékenységek közül melyekkel van problémája, kiemelten az egészségfejlesztési területet.

**Zakó László**: Mindegyik tevékenységgel egyetért, csupán a felsorolt tevékenységek évtizedeken át tartó ismétlésével van problémája. Például saját maga tapasztalta, hogy egy kisebbség a gasztro-kultúrájának bemutatására több helyen ugyanazon bogrács tartalmát „eladva” valósította meg az adott projektet.

**Dr. Weller-Jakus Tamás**: Megjegyzi, hogy csak tanácskozási joggal vesz részt az ülésen. Ő is találkozott olyan esettel, amikor jól hangzó program keretében szórják el a pályázati támogatást, pl. amikor stresszkezelési programban, mint résztvevőt vonták be, ahol egy stresszlabdát adtak a kezébe.

**Fodor Márk**: Köszöni az értékes hozzászólásokat. További kérdés, hozzászólás hiányában a napirendi pontot szavazásra bocsátja.

**6/2024. (I.25.) TB számú határozat**

*A Zala Vármegyei Közgyűlés Térségfejlesztési Bizottsága „Együttműködő Zala – Vármegyei humán fejlesztések című TOP+ pályázat benyújtása” című napirendi pontot 5 igen, 1 nem szavazattal elfogadta.*

**Zakó László**: A napirendi pontot szavazásra bocsátja.

**6/2024. (I.25.) PB számú határozat**

*A Zala Vármegyei Közgyűlés Pénzügyi Bizottsága „Együttműködő Zala – Vármegyei humán fejlesztések című TOP+ pályázat benyújtása” című napirendi pontot 4 igen, 1 nem szavazattal elfogadta.*

**Fodor Márk**: Az együttes bizottsági ülést bezárja.

K.m.f.

 Fodor Márk Zakó László

a Térségfejlesztési Bizottság elnöke a Pénzügyi Bizottság elnöke